# Izvještaj poslovodstva Društva

**ZA 2024. GODINU**

**PONIKVE VODA d.o.o.**

**Krk, svibanj 2025**

# OSNOVNI PODACI O DRUŠTVU

Ponikve voda je društvo s ograničenom odgovornošću (dalje: Društvo) za komunalne djelatnosti.

Prema postojećim podacima i dokumentima Društvo je registrirano 19.03.1960. godine u Okružnom privrednom sudu u Rijeci pod nazivom Komunalno poduzeće "Ponikve" Krk za obavljanje različitih komunalnih djelatnosti, sličnih kojima se i danas bavi. Od osnutka pa do danas Društvo je prošlo mnoge statusne i druge promjene. Udruživanjem 1986. godine s poduzećem "Komunalac" Omišalj, Društvo je proširilo djelokrug rada na čišćenje i održavanje javnih i zelenih površina, skupljanje, odvoz i zbrinjavanje komunalnog otpada.

Radi usklađivanja sa Zakonom o vodama bilo je potrebno sve djelatnosti kojima se Društvo bavilo, a koje nisu javna vodoopskrba i javna odvodnja izdvojiti iz poslovanja. Stoga su osnivači Ponikve d.o.o. odlučili da će postojeće društvo nastaviti obavljati djelatnost vodoopskrbe i javne odvodnje, a za obavljanje drugih djelatnosti osnovali su dva nova Društva.

Rješenjem trgovačkog suda u Rijeci Tt-13/9542-2 od 31.12.2013. godine Društvo nastavlja poslovati pod nazivom Ponikve voda d.o.o. Krk.

Danas se radi o srednje velikom komunalnom društvu u 100 %-tnom vlasništvu svih jedinica lokalne samouprave otoka Krka. Temeljni upisani kapital Društva na dan 31. prosinca 2024. godine iznosi 50.230.640,00 EUR.

* 1. **Djelatnost**

Osnovne djelatnosti Društva su:

* proizvodnja i distribucija pitke vode
* odvodnja i pročišćavanje otpadnih voda.

Osim navedenih djelatnosti Društvo se bavi i montažama mjesnih cjevovoda (vode i kanalizacije), izradom vodovodnih i kanalizacijskih priključaka.

* 1. **Organi Društva**

Društvo ima skupštinu društva, upravu i nadzorni odbor.

Skupštinu društva čine članovi društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene komunalnih usluga i slično.

Poslove društva vodi uprava koja se sastoji od jednog direktora kojeg imenuje skupština. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor društva za razdoblje od 01.01.2022. do 31.12.2025. godine je Neven Hržić, mag.ing.aedif.

Nadzorni odbor društva Ponikve voda d.o.o. ima devet članova, te obavlja slijedeće poslove: nadzire vođenje poslovanja Društva; provodi unutarnji nadzor i preko interne kontrole Društva, te ovlaštenog revizora koji nije zaposlenik Društva; po potrebi saziva Skupštinu Društva; podnosi pisano izvješće o obavljenom nadzoru Skupštini Društva; po odluci Skupštine zaključuje ugovor o radu sa članom uprave – direktorom Društva; predlaže Skupštini Društva sklapanje ugovora o uslugama financijske revizije s ovlaštenim revizorom; donosi poslovnik o radu Nadzornog odbora; obavlja i druge zadaće koje su mu povjerene zakonom ili posebnom odlukom Skupštine Društva.

* 1. **Organizacija i radnici**

Društvo je organizirano tako da postoje dvije radne jedinice: RJ Voda i RJ Kanalizacija.

Na dan 31. prosinca 2024. godine Društvo zapošljava 100 radnika (2023.: 93 radnika).

# FINANCIJSKI POKAZATELJI I OSTVARENI REZULTAT

Za razdoblje od 01. siječnja do 31. prosinca 2024. godine, Društvo je ostvarilo ukupne prihode u iznosu od 10.495.628,91 EUR (2023.: 9.803.780,68 EUR) te ukupne rashode u iznosu od 10.621.583,57 (2023.: 9.564.962,08 EUR). Temeljem razlike prihoda i rashoda ostvaren je gubitak tekuće godine u iznosu od 125.954,66 EUR (2023.: dobit 238.818,60 EUR). Sukladno Zakonu o porezu na dobit i Pravilniku o porezu na dobit, Društvo je razliku prihoda i rashoda uvećalo za porezno nepriznate rashode u iznosu od 13.526,66 EUR, umanjilo za porezno priznate rashode u iznosu od 18.033,67 EUR. Temeljem porezne prijave za 2024. godinu Društvo iskazuje poreznu osnovicu od -130.461,67 EUR koju umanjuje za preneseni porezni gubitak iz 2023. godine u iznosu od -29.509,58 EUR iz čega proizlazi da Društvo prenosi u 2024. godinu porezni gubitak od -159.971,25 EUR.

**2.1. UKUPNI PRIHODI**

**Prihodi od prodaje** u iznosu od 7.444.574,38 EUR (2023.: 7.194.266,39 EUR) čine 70,93% (2023.: 73,38%) ukupnih prihoda.

Prihod od prodane vode za piće privredi i domaćinstvima ostvaren je u iznosu od 2.691.951,46 EUR (2023.: 2.577.257,13 EUR) te je za 4,45% veći od prethodne godine. Potrošnja vode privrede veća je za 4,55%, dok je potrošnja domaćinstva veća za 4,35% u odnosu na prethodnu godinu.

Zbog povećanja broja korisnika na vodi veći je prihod ostvaren od fiksnog dijela cijene vode za 2,93% koji u 2024. godini iznosi 2.221.235,49 EUR (2023.: 2.158.028,59 EUR).

Prihod varijabilnog dijela cijene odvodnje otpadnih voda veći je za 4,23% te iznosi 1.146.343,38 EUR (2023.: 1.099.839,96 EUR) što je rezultat veće potrošnje privrede za 5,18% i veće potrošnje domaćinstva za 2,90% u odnosu na prethodnu godinu.

Zbog povećanja ukupnog broja korisnika odvodnje otpadnih voda prihod ostvaren po fiksnom dijelu cijene odvodnje veći je za 3,05% te je u 2024. godini iznosio 851.999,91 EUR (2023.: 826.805,58 EUR).

U 2024. godini prihod pražnjenja, odvoza i zbrinjavanja fekalija iz septičkih jama iznosi 133.647,33 EUR (2023.: 141.397,70 EUR) te je manji za 5,48% u odnosu na prošlu godinu. To je rezultat priključenja korisnika na novo izgrađeni sustav javne odvodnje.

**Ostali poslovni prihodi** u 2024. godini iznose 3.002.782,47 EUR (2023.: 2.554.042,94 EUR) te čine 28,61% (2023.: 26,05%) ukupnih prihoda.

Iznos ostalih poslovnih prihoda odnosi se na:

- prihod u visini amortizacije imovine nabavljene iz namjenskih sredstava 1.885.123,66 EUR (2023.: 1.828.636,54 EUR),

- sredstva potpore Vlade RH za električnu energiju 514.294,06 EUR (2023.: 233.466,05 EUR),

- prihodi interne jedinice EU projekta 102.384,90 EUR (2023.: 179.647,26 EUR),

- prihodi za pokriće kamata 135.112,11 EUR (2023.: 92.794,09 EUR) za kredit EU projekta koji se otplaćuje iz sredstava JLS,

- prihod za pokriće bankarske naknade po kreditu EU projekta iz sredstava JLS (partneri EU projekta) 1.557,84 EUR (2023.: 4.774,16 EUR iz naknade za razvoj za pokriće bankarskih naknada po kreditu za pokriće financijske korekcije EU projekta),

- prihodi iz naknade za razvoj za pokriće troškova kamata 48.218,01 EUR (2023.: 57.103,49 EUR) po kreditu za pokriće financijske korekcije EU projekta,

- naknade šteta od osiguranja 53.639,82 EUR (2023.: 31.095,40 EUR),

- prihode naplaćenih ranije utuženih potraživanja 36.971,14 EUR (2023.: 27.016,70 EUR),

- prihodi od najma 7.906,76 EUR (2023.: 7.697,89 EUR),

- prihodi od prodaje imovine 4.474,00 EUR (2023.: 14.265,60 EUR),

- prihod od usluga pruženih drugim pravnim osobama u ukupnom iznosu od 157.073,38 EUR (2023.: 14.618,15 EUR), isti iznos i u rashodima,

- prihodi od subvencija nadležnog Ministarstva za prodanu vodu domaćinstvima koja nemaju mogućnost korištenja javne vodovodne mreže već se voda dostavlja putem autocisterni 3.737,47 EUR (2023.: 3.241,10 EUR),

- ostali prihodi 52.289,32 EUR (2023.: 59.706,51 EUR).

**Financijski prihodi** ostvareni su u iznosu od 48.272,06 EUR i čine 0,46% (2023.: 55.471,35 EUR, 0,57%) ukupnih prihoda, a sastoje se od: obračunatih zateznih kamata na zakašnjela plaćanja i kamata po viđenju.

**2.2. UKUPNI RASHODI**

**Materijalni troškovi** u iznosu od 3.671.153,61 EUR (2023.: 2.871.757,06 EUR) sudjeluju u ukupnim rashodima s 34,56% (2023.: 30,02%), a odnose se na troškove sirovina i materijala u iznosu od 1.913.075,93 EUR (2023.: 1.523.603,23 EUR) te ostale vanjske troškove 1.758.077,68 EUR (2023.: 1.348.153,83 EUR).

Troškovi sirovina i materijala veći su od prošlogodišnjih za 25,56%, a čine ih: trošak materijala, rezervnih dijelova i sitnog inventara 633.813,95 EUR (2023.: 576.959,98 EUR), trošak kupljene vode s kopna 164.158,15 EUR (2023.: 146.222,14 EUR), trošak energije, goriva i maziva 1.094.627,94 EUR (2023.: 777.388,16 EUR), trošak uredskog materijala i zaštitne odjeće 20.475,89 EUR (2023.: 23.032,95 EUR).

**Ostali vanjski troškovi** veći su od prošlogodišnjih za 30,41%, a iznose ukupno 1.758.077,68 EUR (2023.: 1.348.153,83 EUR). U ostalim vanjskim troškovima ističu se troškovi: usluga održavanja u iznosu od 629.536,32 EUR (2023.: 504.485,41 EUR) koji je 24.79% veći od prošlogodišnjeg, administrativno-računovodstveni poslovi 529.369,73 EUR (2023.: 505.225,89 EUR kn) te ostale usluge (intelektualne, promidžba, zakupnine, zaštita na radu, sudski troškovi i pristojbe, komunalne usluge, tehnički pregledi, cestarine i slično) 599.171,63 EUR (2023.: 338.442,53 EUR). Dio ovih troškova (popravci pumpi te popravci vozila i opreme) pokriven je iz naknada šteta od osiguranja i nalazi se u prihodima. Usluga gradnje za druge također je dio ovih troškova, no nalazi se i u prihodima, u istom iznosu.

**Troškovi osoblja** u iznosu od 2.384.887,05 EUR (2023.: 2.134.696,42 EUR) sudjeluju u ukupnim rashodima s 22,45% (2023.: 22,32%). Prosječna bruto plaća u 2024. godini iznosila je 1.676,24 EUR (2023.: 1.638,04 EUR), a neto 1.229,23 EUR (2023.: 1.197,95 EUR).

**Troškovi amortizacije** u 2024. godini iznose 3.784.146,12 EUR i sudjeluju u ukupnim rashodima s 35,63% (2023.: 3.718.179,95 EUR, 38,87%)

Društvo je iskazalo prihod u visini obračunate amortizacije imovine nabavljene iz sredstava potpora u iznosu od 1.885.123,66 EUR (2023.: 1.828.636,54 EUR) pa je utjecaj na rezultat Društva 1.899.022,46 EUR (2023.: 1.889.543,17 EUR).

**Ostali troškovi poslovanja** iznose 438.947,70 EUR (2023.: 371.173,73 EUR) i sudjeluju u ukupnim rashodima s 4,13% (2023.: 3,88%). Navedeni troškovi obuhvaćaju: naknade zaposlenicima (prijevoz, prigodna nagrada, pomoći i ostala materijalna prava radnika) u iznosu 231.026,51 EUR (2023.: 186.849,64 EUR), premije osiguranja 77.306,17 EUR (2023: 70.345,68 EUR), bankarske usluge i provizije 22.083,10 EUR (2023.: 24.992,56 EUR), koncesijske naknade na zahvaćanu vodu 28.349,34 EUR (2023.: 27.781,46 EUR) te ostale troškove (reprezentacija, porezi i doprinosi koji ne ovise o poslovnom rezultatu, stručno obrazovanje, troškovi naukovanja, naknada nezapošljavanja osoba s invaliditetom) u iznosu 80.182,58 EUR (2023.: 61.204,39 EUR). Dio bankarskih naknada po kreditima pokriven je prihodom u iznosu od 1.557,84 EUR (2023.: 4.774,16 EUR).

**Troškovi vrijednosnog usklađenja i otpisa potraživanja** u 2024. godini iznose 9.928,75 EUR (i sudjeluju u ukupnim rashodima s 0,09% (2023.: 17.041,66 EUR, 0,18%). Obuhvaćaju potraživanja za koja su pokrenuti ovršni postupci ili potraživanja koja su prijavljena u (pred)stečajnu nagodbu u iznosu od 9.928,75 (2023.: 16.948,86 EUR te otpis nenaplativih potraživanja 92,80 EUR).

**Ostali poslovni rashodi** u iznosu od 104.045,87 EUR (2023.: 257.246,22 EUR). Odnose se na naknadu šteta i neotpisanu vrijednost rashodovane imovine 100.991,43 EUR (2023.: 254.913,24 EUR).

**Financijski rashodi** u iznosu od 228.474,47 EUR (2023.: 194.867,28 EUR) sudjeluju u ukupnim rashodima s 2,15% (2023.: 2,04%), a odnose se na kamate i naknade po kreditima 228.445,49 EUR (2023.: 194.864,04 EUR), te ostale financijske rashode 28,98 EUR (2023.: 5,32 EUR). Dio kamata po kreditima otplaćuju jedinice lokalne samouprave te je ostvaren i prihod od potpora za pokriće tih troškova 135.112,11 EUR (2023.: 92.794,09 EUR), a dio se otplaćuje iz prikupljenih sredstava naknade za razvoj te je ostvaren prihod za pokriće tih troškova 48.218,01 EUR (2023.: 57.103,49 EUR).

# ZNAČAJNE INVESTICIJE

U 2024. godini treba istaknuti sljedeće investicije:

- EU projekt „Projekt prikupljanja, pročišćavanja i odvodnje otpadnih voda na području otoka Krka“,

- projekt “Vodoopskrbni sustav Krka-podsustav Ponikve II faza“,

- izgradnja i rekonstrukcija vodovodne mreže i mreže otpadnih voda.

* 1. **EU projekt „Projekt prikupljanja, pročišćavanja i odvodnje otpadnih voda na području otoka Krka“**

Društvo u 2024. godini nastavlja s provedbom EU projekta „Projekt prikupljanja, pročišćavanja i odvodnje otpadnih voda na području otoka Krka“ koji je započeo u 2017. godini.

26. srpnja 2017. godine Društvo je potpisalo ugovore:

- **Ugovor o dodjeli bespovratnih sredstava** EU projekta s Ministarstvom zaštite okoliša i energetike kao posredničkog tijela 1 i Hrvatskim vodama kao posredničkog tijela 2,

- **Ugovor o sufinanciranju** EU projekta s Ministarstvom zaštite okoliša i energetike kao posredničkog tijela 1, Hrvatskim vodama kao posredničkog tijela 2 i šest jedinica lokalne samouprave (sve jedinice otoka Krka osim Vrbnika koji ne sudjeluje u EU projektu),

- **Ugovor o partnerstvu** na EU projektu s šest jedinica lokalne samouprave.

Ukupna vrijednost projekta procijenjena je na iznos od 86.045.837,02 EUR. Prihvatljivi procijenjeni troškovi iznose 67.809.842,33 EUR, a neprihvatljivi trošak su ulaganja do 2014. godine i porez na dodanu vrijednost.

Od rujna 2017. godine do kraja 2024. godine obračunato je 67.902.150,94 EUR radova/usluga. Temeljem zahtjeva za nadoknadom sredstava prihvaćeno je 64.384.665,07 EUR troškova, a za obraditi je još 1.495,66 EUR obračunatih troškova. Ukupna financijska korekcija (trajno nepriznato) do 31.12.2024. iznosi 3.403.550,43 EUR.

|  |  |  |  |  |
| --- | --- | --- | --- | --- |
|  | **situirano** | **prihvatljivi troškovi do 31.12.2023.** | **za obraditi u 2025.** | **financijska korekcija** |
|  |
| upravljanje projektom (vanjska usluga) | 487.648,97 | 487.648,97 |  |  |  |
| pravno savjetovanje (vanjska usluga) | 23.800,00 | 23.800,00 |  |  |  |
| interna jedinica za upravljanje projektom | 310.778,40 | 310.778,40 |  |  |  |
| vidljivost projekta | 25.930,91 | 24.425,20 | 1.493,92 |  |  |
| stručni nadzor | 821.577,55 | 780.498,68 | 1,74 | 41.078,87 |  |
| linijske građevine (odvodnja i vodovod) | 33.602.504,31 | 30.262.243,95 |  | 3.362.471,56 |  |
| uređaji za pročišćavanje otpadnih voda | 28.283.539,26 | 28.283.537,52 |  |  |  |
| oprema + GIS | 3.805.073,79 | 3.805.073,79 |  |  |  |
| ostalo (imov.-pravni troškovi i sl.) | 541.297,75 | 406.658,56 |  |  |  |
| **UKUPNO** | **67.902.150,94** | **64.384.665,07** | **1.495,66** | **3.403.550,43** |  |

Udjeli u sufinanciranju prihvaćenih planiranih troškova su:

|  |  |  |
| --- | --- | --- |
|  | **%** | **ukupno sufinancirano do 31.12.2024. (EUR)** |
|
| - EU sredstva (plaćanja do 31.12.2023.) | 70.37044% | 45.307.772,59 |
| - Proračun RH (plaćanja od 01.01.2024.) | 1,88031% | 1.210.630,83 |
| - Ministarstvo | 9,24975% | 5.955.420,53 |
| - Hrvatske vode | 9,24975% | 5.955.420,53 |
| - lokalna komponenta (Ponikve + partneri)\* | 9,24975% | 5.955.420,59 |
|  | **100,00%** | **64.384.665,07** |

\*Udjeli sufinanciranja lokalne komponente su:

* + Ponikve voda d.o.o. 10,27%
  + Grad Krk 20,39%
  + Općina Baška 11,55%
  + Općina Dobrinj 15,76%
  + Općina Malinska-Dubašnica 17,15%
  + Općina Omišalj 15,98%
  + Općina Punat 8,90%

Društvo je s Ministarstvom regionalnog razvoja i fondova Europske unije ugovorilo sufinanciranje provedbe EU projekta. Radi se o bespovratnim sredstvima odnosno pomoći lokalnoj komponenti u financiranju EU projekta do maksimalnih 1.327.228,08 EUR. Do 31. prosinca 2024. godine ukupno je doznačeno 796.336,85 EUR, a sredstva su raspoređena Društvu (81.783,80 EUR) i partnerima na EU projektu (714.553,05 EUR).

Lokalna komponenta financira i troškove obračunatih financijskih korekcija EU projekta. Do sada obračunati troškovi u iznosu od 3.403.550,43 EUR financirani su iz dugoročnih kredita (HBOR i PBZ), a udjeli u otplati kredita su jednaki prethodno navedenim udjelima u sufinanciranju lokalne komponente.

* 1. **Projektne dokumentacije “Vodoopskrbni sustav Krka-podsustav Ponikve II faza“**

Društvo je nastavilo s projektom “Vodoopskrbni sustav Krka-podsustav Ponikve II faza“ koji podrazumijeva nadvišenje postojeće brane čime će se volumen akumulacije povećati na 7.000.000 m3. Na taj će se način osigurati znatno veće količine vode i bitnije će se utjecati na kvalitetu vode.

U 2024. godini nastavilo se s rješavanjem imovinsko – pravnih odnosa i s izradom studijske dokumentacije i aplikacije za sufinanciranje iz EU fondova. Usluga izrade studije i aplikacije za poboljšanje vodnokomunalne infrastrukture isporučitelja vodnih usluga Ponikve voda d.o.o. uslužno područje 26 (otoci Krk, Cres i Lošinj) vodoopskrbnog sustava otoka Krka - podsustav Ponikve ugovorena je s društvom Via factum d.o.o. u ukupnoj vrijednosti od 109.143,35 EUR od čega je do kraja 2024. godine izvršeno 69,30% odnosno 75.638,77 EUR. Preostala je izrada aplikacije te odobrenje nadležnih tijela i prijava projekta u odgovarajući EU fond. Procijenjena vrijednost investicije iznosi 33,4 mil EUR.

* 1. **Izgradnja i rekonstrukcija vodovodne mreže i mreže otpadnih voda**

U 2024. godini nastavilo se s radovima na rekonstrukciji i izgradnji javne vodovodne mreže i mreže otpadnih fekalnih voda na otoku Krku. Ugovori o izvođenju radova i obavljanju stručnog nadzora sklopljeni su s više izvođača.

Sredstva su osigurana iz naknade za razvoj, sredstava Hrvatskih voda (naknade za korištenje i zaštitu voda), sredstva proračuna jedinica lokalne samouprave i iz vlastitih sredstava.

# UPRAVLJANJE RIZICIMA

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo nije izloženo ovom riziku jer nema ugovorenih obveza u stranoj valuti.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente.

Društvo nema dugoročnih obveza uz promjenjivu kamatnu stopu, te kao posljedicu toga nema izloženost riziku promjene kamatne stope.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2024. godini pokrivene su kratkotrajnom imovinom, budući se dijelom podmiruju iz vlastitih sredstava, naknade za razvoj, a dijelom iz sredstava proračuna.

**PROCJENA FER VRIJEDNOSTI**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze, te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

# AKTIVNOSTI ISTRAŽIVANJA I RAZVOJA

Društvo tijekom godine nije imalo izražene aktivnosti istraživanja i razvoja.

# PODACI O PODRUŽNICAMA

Obzirom na svoj ustroj Društvo nema podružnica.

# DOGAĐAJI OD UTJECAJA NA BUDUĆE POSLOVANJE

Zakonom o vodnim uslugama (NN 66/19) i Uredbom o uslužnim područjima (NN 70/23) propisana je obveza pripajanja trgovačkog društva Vodoopskrba i odvodnja Cres Lošinj d.o.o. trgovačkom društvu Ponikve voda d.o.o.. Krajnjim rokom za provođenje predmetnog pripajanja određen je dan 31. prosinca 2024. godine.

Skupština društva Ponikve voda d.o.o., na sjednici održanoj dana 25. studenog 2024. godine, donijela je odluku o pripajanju društva Vodoopskrba i odvodnja Cres Lošinj d.o.o. društvu Ponikve voda d.o.o., međutim, predmetno pripajanje nije provedeno iz razloga što skupština društva Vodoopskrba i odvodnja Cres Lošinj d.o.o. nije donijela odgovarajuću odluku.

Krk, 14. svibanj 2025.

Uprava Društva:

Neven Hržić, mag.ing.aedif.